USA Ah Fate 5 Kap That - Chinland Today Media\nApril 7, 2009 3:19 am·0 comments\nTuisunah Indonesia ramih Ralkap Vanzam Fokker- 27 cu Bandung Airport ah a tla ih a mi phurhmi Minung 24 cu an thi thluh tiah theih asi. Hi Vanzam hin Ralkap Special Force Trainee, Parachute hmandan zirlaipawl a phurih ni khua sia lai ah a tla asi. Air Force thupuangtu Bambang Sulistyo in a sim nakah mithi pawl lakah Vanzam hna ttuan 6 Instructor pakhat leh ralkap Training 17 an thi tiah a sim. Indonesia ralkap Vanzam pawlhi an hluntuk ruangah an tla phah phah theuih tui Vanzam tla khalhi kum 30 lenglo hmanzomi asi.\nUS Ah Fate 5 Kap That\nUS Washington State-ih James Harrison kum 34 mi cun a fate 5 a kah that thluh hnuah a mah a kap that aw.Police pawlin an sim nakah James Harrison hi a nupi in a tlan sanih, cumi thin heng ruangah an um nak Trailer House-ih a umpi a fate 5 cu a kapthatih a kahthat mi a fate pawlhi kum 7 ihsin kum 16 karlak mi an si. Nauhak 4 cu an ih nak ihkhun ah an lu ah a kap hai ih pakhat cu tibual nak Inn sungah a kapthat tiah an sim. James Harrison hin a fale pawl a kahthat nak Rifle hmangin Inn lengih Car sungah a kapthat aw ih a ruang an hmuhtiangah a Car engine khal a nunglai tiah palik pawlcun an sim.\nBarack Obama Turkey Khawpi A Thleng\nUS President Barack Obama cun nihnih cam dingin Turkey khawpi Ankara a thlengzo ih Turkey in European Union(EU) zawmve a tumcu a thlawpthu a sim. Mosolman ram Turkey in EU a zawm a si ah cun Mosolman ramdang pawl khal in thinlung thar thawn thuruah nak an neih a beisei thu a sim. Obama hi tuizan ah Istanbul khawpi a lutsal ding ruangah Security Palik 9,000 ret an si. Himi laiah US huatu mipi ziang mawzat in an lungawi lo nak an rak langter rero.\nTurkey a luhhlan ah hin Obama cun Prague ah thu a simih EU leh US cun Mosolman ram pawlcu Ule nau vekih a pawl ngaih a pawimawh asi ati. Mosolman ram pawlthawi theihthiam awknak thukzet kan neih asi ah cun diklo nak leh thahrum hmangih buainak pawlcu kan do neh ding ati, Leitlun ih rualrem awk leh daihnak a suah thei nakdingah Nuclear ralthuam nei hrihlo pawl khalin tuahlo in leh a neicia pawlkhal in tisiat dingin hmalak a ttul a si ati.\nGawahati Ah Bomb A Puak\nTuisun ah India ram Gawahati Airport ihsi Km 15 ihhla Maligaon ih, Julukbari Bazar ah Motor Cycle ih kammi Bomb cakzet a puakih a hmun ah Minung 6 an thiih midang 32 in hriamhma nazet an tuar. NDTV in a simnakah mithi leh hriamhma tuartu pawlhi famkim ten theihkim an si hrihlo ih khawsung mipawl cun himi hnakih tam an thih an zumthu an sim.\nPalik pawlin an simnakah hi Bomb puakhi ULFA pawlin an hman theumi IED Bomb a si ruangah ULFA pawlih puahmi a si an zumthu an sim. Palik pawlin an simbet nakah Maligaon bialhi Bangali pawlih umtam nakbik hmun asiih cu ruangah ULFA pawlhin State dangmi an duhlo nak an lengter nakleh tui ttum Lok Sabha hrilawk nakdingih Campaign dingin thaisun ah Prime Minister Manmohan Singh in Gawahati a hung pal dingmi rak hrinhro nak asi an zumthu an sim.\nHimi hnuah tui sun thotho ah Assam ram thotho Sonitpur Dist, ih Dhekiajuli ah thirleng parih kammi Bomb dang a puakih Minung 6 in hriamhma nazet an tuar. Prime Minister Office cun himi Bamb puak ruangah PM cun Gawahati fehdingih Programme a neihcia micu tidanglam asi cuanglo ding tiah a sim. India Central Cozah cun hi Bomb puahdan hi famkim tei Central ih Report pedingin Assam State Cozah cu thu a pe cihih. Bomb tipuaktu misual pawl hawlsuak dingin Central Cozah cun Assam State Cozah cu a bawm vivo ding atiah an sim.\nItaly Ram Ling Hnin\nItaly ramah Richter Scale 6.3 ih na in Ling a hninih theiban cinah minung 50 an thiih Midang tamzetin hriam hma an tuar. Hi Ling hnin hi Rome khawpim ihsi Kilometre 95 ih hla leihnuai Kilometre 10 ih thuk ihsin a suakih. Hi Ling hnin hin tlangsang zimih L’Aguila khua ih minung umnak Inn 10,000 hrawngcu a cim ter thluh tiah Mayor, Massimo Cialente cun a sim.\nItaly Prime Minister Silvio Berlusconi cun ling hninnak hmun cu a pan cihih runhsuah nak hna ttuantu pawlin cakzetih hna an tuan thei nakdingah Emergency a puangcih ih Russia ram khawpi Moscow tlawn a tummi khal a ttulsal. Hi ling hnin hin lamzin leh Power leh biak awknak khal tamzet a ti siat thluh ih hna ttuantu pawlkhal in duhvekih cakin hna na tuan theilo.\nSri Lanka Ralkap In LTTE 420 That\nSri Lanka ralkap pawlcun Liberation Tiger of Tamil Eelam (LTTE) pawlih tannak kawtawp Pudukudirippu khua cu an la thluhzo ih hi khua ah hin LTTE ralkap 420 an that. Ralkap thupuangtu Udaya Nanayakkara, in a sim nakah LTTE pawlih umnak hmun a tawp tiang laksak an sizo ih LTTE hotu pawimawh ziangmawzat khal thah an si tiah a sim LTTE mi le sa tangsun pawlkhalin Ralkap ih kaih leh thah tuar dinglo cu hril dingdang an nei nawnlo tiah an sim.\nPakistan Ah Bomb Puak\nMizan sunah Pakistan ram Punjab Provice ih Shia Muslim Biak Inn ah thihcil Bomb a puakih minung 22 an thiih midang 40 lenglo in hriam hma an tuar. Hi Bomb tipuak tu nauhak kum 15 mite hin Shia Muslim Biak Inn minung 1,000 lenglo um khawmnak hmunih Bomb pailut a tumih Gate kiltu ralkap pawlin an dinter laiah a bomb pai micu a ti puak asi.\nShia Muslim pawlhi Bomb thawi thah ringring mi an si ruangah Biak Inn sung khalah kil ringring an siih. Hi Bomb puahnak hmun hi Lo neitu milian pawlih umnak hmun Lahore khawpi pannak lamzin a siih tuihlan ah cun hmunnuam leh hmun thianghlimzet asi. Hi Bomb paitu hin a Bomb paimi hi Biak Inn kulhnak sungah luhpi mansehla minung tamzet an thih zum a si.\nHimi laiah US ralbawi hlun General David H, Petraeus ih Adviser hlun David Kilcullen cun Pakistan ramih Tapung misual pawlih umdan zohtikah hi ramcu thlaruk hrawngih siatbal thluh theiding dinhmun ah a ding a si ati. Pakistan ramcu Nuclear ralthuam neileh Al-Qaida pawlih umnak hmunpi a si ruangah Tapung kutsungah a thleng thei mi dinhmun ah a ding a si ati.\nNew York Time thuthangca pakhat cun President Obama in Pakistan ramih misual Tapung pawl do nehdingih timtuah nak a neih micu a hlawhtlin a zum umtuk lo tiah a tarlang. Pakistan ram ih fehnak ding lamzin cu a thim a si a tibet. Obama ih timtuah mi US in Pakistan ram sumpai tamzet a bawm micu a lenglam cun Pakistan cu a lungawi zet nan Pakistan ram Cozah hnattuan nak zoh tikah US paisa hin that hnemnak tamtuk a nei dingah zum a umlo a ti.\nNorth Korea Hrem Dingah UN Security Council Lung RualLo\nMizan sunah North Korea cun a tum vekin Setellite Rocket cu a kapsuakih ramdang thawn buainak an neih thu theihnak a umlo. North Korea Rocket kahsuak thuhla ruangih UN Security Council in Emergency Meeting a tuahmi cu an thu a rual theilo ruangah thu thluk nak felfai tuah theilo in an tawp. Japan ih ngennak vekin UN Security Council in North Korea ram thuhla rel tlang dingcu rem an ti tlangih. Asinan US ih timi sumpai bawmnak leh North Korea ram hnenih Ralthuam zuar titawp dingcu Russia leh China pawlin nasazet in an el ciamco ih. North Korea in Ballistic Missile kahsuak a tummi kham dingih US in a timi khal hiram pawlhin an relpi duhlo an pawmpi duhlo.\nNepal Ram Vanzam A Tla


KA MIT A CAW - Hre Mang\nKA MIT A CAW\nKa nauhak lai, lai khawte politics thu simloin, kum 20 ka ti lai, Manday University ihsin Kawlram plitics thu in ka nunah hmun kaupi khua a luah ih ke ka kar thawk. 1988 hnu ihsin pawlkom sungtel sinak in siseh sungtel siloin siseh Kawl, Laimi thu hliakhlai in kan thuanthu, kan mizia, kan pawlkom, lamtang tuah awkdan, thuthluknak kan tuahdan, a bur cangvaihnak pawl ka muhtawnmi ah mitcaw vek ka sinak hmun tampi aum. Curualrualin dunglam thuanthu, tuisan thuanthunung, Pathian Thlarau pawlkomnak ihsin ka hmuhmi khal a um ve.\nDoctrine ah mitcaw:\nKa nauhak lai te ihsin Sunday school ah Pathian thu ka rak zir theu. Bible zirnak phunphun ka rak nei. Bawi Zesu cu i-rundamtu le ka Bawipa asi tiah ka pom. Khaw dangdangah tlawngkai in ka rak um vivo tikah ka umnak hmunih zirin kawhhran pawl dangdang, Baptist, Presbyterian, Gospel Baptist, tvp pawlah member ka rak si dah. Ka kum a upa vivo tikah Pathian thu thuk sinsin le tam sinsin thei in amah ka rian theinak ding hrangah timtuah awaw in Bible tlawngah kum 6 kharhkhum awaw in ka rak zir. Thutak thuthuk hmusuak dingin fim zirnak tlawngah kum 12 sung, phunhra lenglam zirnak phunsang tlawng pa 7 ah ka zir. Pastor, evangelist, missionaries, kawhhran up, zumtu menmen, tvp, ram dangdangah miphun tiantian ka tawng in ka kawm hai. Zirhnak phunphun, thupom thurin dangdang, kawhhran pawl phunphun, milai a phunphun zirnak nei le neilo, zirhtu phunphun pawl ka kom. Ka hmuhtawnmi cu hitin asi: milai tuahcawp doctrine, zumnak thurin, pomdan, kawhhran pawl, tvp ruangah zovek zumtu, ziangvek kawhhran milesa, ziang hrin le hnam, ziang miphun karlak khalah siseh Khrih ah pumkhat sinak dal khawpin pehtlaih le pawlkomnak i-hngaihnoktu rikham ineihterlo. Zumnak thurin lamah ka mit a caw!\n“Bible hi Seemtirnak 1:1 ihsin Thupuan 22:21 tiang ka thei ṭheh lawng siloin ka nunpi hnu lawngah Pathian thu ka sim ding” tiah ruatin Bible tlawngah Bible, Pathian thu zirin kum 6 sung ka nolai can ka rak hmang. SIhmansehla, ka hmuh suakmi cu “lei taksa thawn ka thuam awk sung cu Pathian rian dingah ka tlak dahlo asi” ti asi. Curuangah Pathian rawngbawl dingin pumpuluk hlan aw thei lo in phunsang tlawng ka kai bet. Jonah ka cang ve. Leitlun milai sinakin a thiang Pathian rian dingin tlinnak a umlo asi ti ka zirnakin fiangten ihmuhter. Cutikah, mi zocio khalin theihnak famkimlo thawn an nung, thu an sim, Pathian an rian tikah an famkimlonak, fehsualnak cun rikham ineihter nawnlo. Keimai nun ah le midang nunah milai famkimlonak hnakin Pa Pathian ih zangfah lainanak a thuk in a saang sawn asi ti ka fiang. Milai in pomdaan, ruahdaan, zirdaan, zirhdaan, zumnak thurin, kawhhran pawl doctrine a phunphun bang awk lonak kan neihmi pawl hin ka lungsungah siseh midang thawn pawlkom awknak ah siseh rikham ineihter loih Pa Pathian ih zangfah lainatnak a thukzia itheihter in Pathian ithangthatter sawn asi. Pahtian in ka parah a zangfahnak liolio in ka parah thutak itheihtermi tlangzarh le ausuahpi dingin tuanvo ipekmi itheihter sawn asi. Zumnak thurin lamah ka mit a caw!\nKa pa hi Falam Baptist Church ah kawhhran member asi. Keimah cu Presbyterian, Baptist, Gospel Baptist, First American Baptist, Southern Baptist, tvp in dinhmun le umnak ih zirin pawl dangdangah member ka rak dah. Thuanthu theih maltuk ruangah asi pei maw, theihnak a mal tuk ruangah asi pei maw, hmuhtawnmi a mal tuk ruangah asi pei maw, kawhhran pawl tintian lakah pawlkomnak nei thei lo ding khawpin danglam awknak ka hmu thei lo. Pawlkom mitcaw ka si. Thil pakhat tumtah pakhatkhat tuan suak dingin pawlkom a ṭul ticu zohman ih eltheih asilo. Sihmansehla, kawhhran pawlkom dangdang lakah thleidan awknak maksak, do awknak tiang a suak theu mi hi Bible in in zirhnak ka hmu lo. Pawl hrekkhat cun thianhlimnak, pawl hrekkhat in khristian nun, ṭhansohnak, pawlkomnak, hrekkhatin Khrih ratsalnak, tvp uarzual mi an nei. Mi hrekkhat in an theihmi hnakih tam, Bible in fiangzetin a simlomi, milai suangtuahnak, ruahdan, hmuhdan, in thu an sim tikah ruahdan, pomdan, bang awlo a um tikah pakhatkhat cu an simsual asi ti a fiang ko. Sihmansehla, thihnak tlaklo fehsualnak cu mi zocio khalin kan nei asi ti khal a fiang fawn. Bible, Seemtirnak 1:1 ihsin Thupuan 22:21 tiang fiangzet ka nei theh, Bible ngantu pa in a ngan laiah Pathian thinlung sungah ziang a umih kum 2000 lenglo reihnu, tuisan minung pawl hrangah Pathian in ziang san a neither asi ti ka thei ṭtheh asi ti theitu an um asi ahcun cucu Zesu asi pei maw tiah hliahhlaitlak asi ding. Fel deuh pawlin thlarau lam porh awknak sungah, tladau deuh pawlin zalennak hmang sualin siseh, mi hrekkhat leitlun ngainatnak in siseh mi zocio khal famkim lo leitlun nun in a nungmi, Pathian zangfah lainatnak liolio in nitin te Pathian rian, kan Bawipai ratsalnak hngakin nung cio kan si.\nRam dangdang, miphun dangdang, kawhhran pawl dangdang, mibur dangdang, dinhmun dangdang, tvp ah ka hmuhtonnak kipah kawhhran pawlkom thianghlim famkim ka hmu hrih lo ih ka tawng hrih lo. Casung khalah ka siar ngah hrih lo. Dungtluntu Paul ih rawngbawlnak in kawhhran a dinmi, a kumtelin a cencilhmi, kawhhran Korin khua kawhhran sung hmanah famkim lonak in an khat ti Bible in in zirh. A cuih famkimlonak hnakin ṭihnung sawnmi sual, Pathian fihnungzet cu thlarau lam porh awknak asi ding ti ka zum. Midang, pawldang hnakin thacuang, felcuang, Pathian thawn nai aw cuang vekin theih awknak, midang nautatnak, porh awknak, tvp, thlarau porh awknak sual hin mi tampi mahlemah thei aw loin sualnak tumpi kan nunpi reromi a si pang ding ti a phan um zet.\nBible in insimmi cu Korian khua ah Korin kawhhran, Rome khua ah Rome kawhhran, Philipi khua ah Philipi kawhhran, ti in khua pakhat ah zumtu zate cu khawhhran pakhat lawng an si. Khrih in kawhhran dangdang a dinlo, pakhat lawng a din. Thenthek awknak pohpoh cu tisa ihsin a suakmia si ti a fiang.\nCutin sim tikah Bible zumtu, nunpitu zumnak thhrampi a pomtu pawl karlakah danglamnak thu simmi asi. Bible pomlotu, Pahtian thutak dungtuntu pawl thu simmi asilo. Bible Pathian thawkkhummi asinak, a sual theilo, Pathian thunung asinak, Khrih thisen ih tlennak, sual ngaidamnak, Khrih cu fala thianghlim hrinmi asinak, a thihnak, thawhsalnak, le a ratsalnak ding thu pawl siseh Khrih ih dinmi kawhhran ruangpum sungah sungtel asimi pawl karlah bang awk lonak pawl hin leitlun milai taksa in kan thuam awk sungah a cem dahlo dingmi, milai theihnak famkim lo ruangah a suakmi bang awk lonak asi vekin khatkhat Khrih ah pumkhat kan sinak le Thlarau pakhat ah baptisma cotu kan sinak a danglam terlonak thu simmi asi.Hi lei taksa in kan um sung cu “famkim loin kan thei ih famkim loin kan sim” timi a cem dah lo ding.\nLeitlun politics ah mitcaw!\n“Politics” ti ṭongkam sim tikah mi tampi lungsungah ‘thuneihnak le lamtang tuahnak” (power/control) thu asi tiah an ruat theu. Cutin asi ahcun ka mit a caw asi. Leitlun thuneihnak, cozah kumpi, pawlkom, mibur lakah lalnak le thuneihnak, sumsaw neihnunnak le hrinhram tangrualnak, lamtang tuah awknak ruangah thuneihnak lam ahcun ka mit a caw asi. Ziangah tile ka rianmi ka Bawipa in “Milai Fapa cu rianmi si loin mi riantu si dingah le mi tampi tlen dingah a nunnak pe dingin a ra a si” tiah amai thu a sim asi. Leitlunah kawhhran pawlkom fehsualnak tihnungbik pakhat cu pawlkom thuneihnak, milai cawimawi awknak, lamtang tuah awknak, thleidan awknak asi ti kawhhran thuanthu in in hmuhter.\nKachin ram ka feh laiah KIA battalion 6 ih Captain pa thawn sai thawn nithum sung khual kan rak tlawn laiah ka lungsungah a suakmi ka cing ringring lai: “Kan miphun ralkap lakah keimah hi a aa bik, a thiamlo bik, a caklo bik, a nauta bik si dingna, kan tumtahmi kan miphun runsuak ding cu kan hlawhtling tengteng ding asi ti ka fiang” ti a rak si. Ka nauhak lai ihsin leitlun pawlkom sung upa sinak, lalnak, thuneihnak hi ka hawlmi a rak si dah lo. Ka nunnak sawn hi midang hrang thatnak suahpitu sidingin ka rak pek sawn mi a rak si.\nLeitlun politicians pawl lakah kum ziangmawzat ka nolai can tikcu ka rak hmang. Phunsang tlawngah cozah kumpi kaihhruai awkdan, le rampi dindan, politician pawlin thuneihnak co dingin an zuamdan, tvp thu kum 5 sung zirin B.A. (Bachelor of Arts in Political Science) le M.P.A (Master of Public Affairs) dikari ka ngah. Ka zir suakmi le hmuhsuakmi, hmuh tawnmi pawlin Bible sungah leitlun tisa mi pawlin an ngai pawimawh bikmi milai upat awknak, thuneihnak, uk awknak, lamtang tuah awknak, tvp thu pawl a nemhnget. Leitlun mi pawlin an hawlmi le Bawipa Zesu leitlunah ra in a ra hawlmi cu aling a let aw aw asi. Curuangah Khrih dungthluntu pakhat dinhmun in leitlun thuneihnak, lalnak, upatmi sinak, pawlkom dinhmun sang, lamtang tuah awknak lam in zoh asile mitcaw ka si. Lei le van ih thuneihnak cu Khrih kutsungah pek asizo ih Khrih ih lamtang, thutak sungah a nungtu hmuahhmuah lamtang ka si. Keimah in lamtang ka nei lo ih Khrih ah a nungtu hmuahhmuah cu lamtangkhat kan si theh timi lawng ka thei.\nTaksa natnak ruangah Job in “Ka ruh parah ka vun a thlai aw niarni” (Job 19:20) atimi vekin ro duahdo in kumhrek zikte natnak ka rak tuar dah. Farah zawnzaihnak ah rawl loin hnahcangtawba le hramlak hrizam hnah ei in thlathum sung, vok hman in kan ek a ei duhlo ding tiang khawpin rilrawn tihalnak, a suk a so ah ihphah lo le puanhlum sin loin khuk karlakah kut le lu thup in khawsik tuar can, ram le miphun duhdawt ruangah khukhri hruai pawl rawl ei ding timlam le an buut hnawttu dinhmunah tangdawrnak, fimnak duh ah ihphah nei lo cingin zangruh naa ko thir ikkhun parah ihcan, nautat hmuhsuam tuar in hmaiton rori in miphun dang pawl hmuhsuamnak, duhmi rel ngamlo le sim ngam loin kumsiar terlin harsa tuarnak, diklo zetin sual puh le zuar thlainak, duhdawtmi le lainatmi pawlih zuar thlai le dungtunmi sinak, ka nolai ih ka duhthusam insang nuncan mawi zohthlimtlak insang dinding ih linglet dinhmun thlennak, no lai ih tumtah mi ralkhatah caurau in zial parah cal khit rero in Pathian hmaiah ai-hramnak, leitlun milai pawlin siatnak tiah an ruahmi pawlin Pathian fate a siatsuah theilo asi ti fiangzetmi ka nun in a hmu fiang zo. Pahtian sianlo in Pathian fate siatsuah theitu ding milai harsatnak ka hmu lo. Siatnak ah mitcaw ka asi! Ziangah tile kan raalpa satan in a sebik, kan parah a tuah theimi, taksa thihnak khal Zeu sin kan hrangah hlawknak ah a canterzo asi ti Bible in fiang tukin zirh.\nKhrih ah pumkhat sinak ka hmu: Indianapolis, USA ah kum 2000 ah ka thlengih 2002 ihsin ka um. Kawhhran tintian ihsin Laimi pastor, rawngbawltu pawlin in tlawngin thuthangtha insim. An zaten Khrih ah pumkhat, miphun ah pumkhat kan si ti ka hmu. Voikhat hman ka hmuhdahlo mi tla in ra tlawngtu an um. Ziangtluk rei ka thei ih ziangvek thupom an nei, ziangvek kawhhran pawlkom ihsin rami an si, ziang hrinhnam an si, an farah maw an lian maw, ziang hnatuan an kai, hnatuan upa maw nauta maw, khui tawk khua le tlangah an um timi hi ka sunglamah rikham le danglamnak a neither lo ih Khrih ah le miphunah pumkhat kan si ti ka hmu. Halleluiah! Casiartu zapi ten “Amen” tiah ringpi’n itipi ve uh! Ka lo sawm!\nHarsatnak in Pathian tumtah a kham theilo ti ka hmu!\nFarah zawnzaihnak, midang tuahmi, kumpi cozah thatlonak, milai hrilsualmi, tlaksamnak pawlin Pathian tumtah a kham thei lo asi ti ka hmu. Laitlang cu leitlun tisa hrangah a farah zet, asinan thlarau lamah a lian zet ti ka hmu. Laitlang ihsin USA ah tlawngta nauhak phunhra tlawngkai ter dingin thilcang thei lo tlukah rak ruahmi asi. Kan ram farah ruangah siseh kawlram cozah kumpi thatlo ruangah siseh lamzin a pit ṭheh vek asi. SIhmansehla, May 2011 ah laimi phun hleihnih (high school graduate) ong hi Indianapolis, USA lawngah mi 54 an si. Phunhrek ihsin phun hleihnih tiang tlawngta a thawngtel an um. USA rampum ziangzat an um ding ti ka thei lo. An tam sinsin. Fimthiamnak, lehnak, thiamfilawr a phunphun thiambik nei in tlawngta tampi, miphun dang pawl banglo mi thiamnak thawn an ong. Cuvek thotho in leitlun ramkilli ah Laimi cu an si ve thotho. America ramah kan umnak kumpi state cozah hna kum 7 ka tuannakah American citizen million telin farah zawnzaihnak an tawnmi le sual sal sungah an taangmi pawl ka hmuh tikah Laimi pawl parah Pathiang zaangfah lainatnak, duhdawtnak luangliam a langmi hi simlo le rello in ka um thei lo asi. Leitlun san thuanthu ziangvek in thleng aw in, khui tawk ramah, ziang ruang khalah, ziangvek dinhmun khalah kan thleng khal asile kanmah in kan neihmi theihmi ti theimi, tuah theimi, sungah hrilding kan neihmi parah Pathian aw ngai in Pathian duhmi le tumtahmi kan hril asi ahcun leitlun harsatnak le thuanthu sia, santiluangin in kan hrang Pathian tumtah mi cu a kham theilo asi ti ka hmu. Pathian thangthat si koseh!\nLaimi kan hlo lo ding ti ka hmu!\n1992 laiah Laimi tlawngta pawlkom a kekkuai ih ṭthentheknak a suak hnu ah Bible tlawngah Pathian thu zir dingin ka rak lut. Pathian hnenah “Bawipa, kan miphun farah zawnzai harsatnak pawl hi ka mitthlam ihsin a hlo thei dah fawn lo, ka miphun pawl harsatnak lak ihsin runsuaktu dingah ihmang lo hnakin ka nunnak hi ilaksak sawn aw” ti ah thla ka cam. Kan rualpi tampi cu an tap, an ning a hang, an riah a sia zet. Kum 20 zikte a rei hnu ah Leitlun killi ah laimi kan thleng vivo zo. Pathian in a tumtahmi fiang sinsin in ihmuhter. Ramsung ramleng pehtlaih awknak a ṭha sinsin. India ramri um pawl tla cu lai khawte hmanah lo fehnak ah cell phone an pai fekfek zo an ti. Mangbangza asi. Ramsung hruaitu upa pawl leitlun killi ah kan milesa vehvai in an thlawng, an vak rero zo. ZIngzan thilcangmi ramsung ramleng thu hla theihter awk ṭtheh asi. Harsa le pawimawh cakkhai ah lei killi ihsin kan harsatnak kan tuarpi aw tawn in kan thei aw zo. Ramsung ramleng, lei killi ihsin santhar minung pawl pehtlaih nak phunphun, bebo.com,facebook.com, yahoogroups, tvp pehtlaih awknak in sunzan tiloin an pehtlai aw aw in lungawi riahsiat, phurzawng huatzawng, nitin nun an ṭawm aw tawn. Hrin le hnam, kawhhran pawlkom, poltical party, ramthen karlak, tipi ral in santhar mino pawl lungsungah rikham a tuah thei nawn lo. An pehtlai aw ih thilṭha ṭhalo ruah aw tawn in thuanthu an ṭawm aw tawn zo. Dung hnuafual kan sinak in santhar mino pawl lamzin a dal thei nawn lo. Cozah ṭha lo in lamzin a kham thei nawn lo. San thuanthu ziangvek khal herliam khal sehla Laimi kan hlo lo ding asi ti ka hmu!\nLeitlun milai thuanthu kan zoh asile Pathian in a tumtahmi tuansuak dingin ram, miphun, cozah kumpi, milai ṭong le nunphung pawl a hmang. Bible ngannak hrangah Hebru le Karik tong, Hebru miphun le Karik pawl fimnak le an miphun thuanthu; Rome ramsungah Khrihfa sinak karhzaiter dingin Khrihfa dotu Rome Empire, Leitlun killi ah Thuthangtha karhzai ter dingin Mirong ṭong le British Empire, santhar leitlun khawmual tinah thuthangṭha karhzai ter dingmi American pawl lennak le pek awknak, tvp in leitlun milai thuanthu ah Pahtian in miphun, ram, le milai thuanthu cu a hmang ti kan hmu. Kawlram sungah Karen pawl hnenah Thuthangtha a thleng hmaisa. A tu ah Laimi pawl liangparah Pathian tumtah a thum aw mi ka hmu! Pathian tumtah dal theitu Pathian in zianghman a sersiam lo ti khal ka hmu! Pa Pathian ih zaangfah lainatnak, duhdawtnak luangliam ruangah Laimi pawl cu A tumtah tuansuak nak hrangah hmanrua ah in hril zo vekin leitlun tisa thil zianghman in kam theitu a um lo asi ti ka hmu! Laimi kan hlo lo ding ti ka hmu!\nPathian in a lo umpizia lo theihter sinsin hramseh!


Burma Ram Feh Dan Ding Part 69 - Chinland Today Media\nBurma Ram Feh Dan Ding Part 69\nFalam Baptist Biakinn Kan Rem Ding\nLairam hi Mizoram thawn cun kan thim thei lo ke.Mizoram ah vun zoh hmaisa seh la,an biakinn kum 25 hrawng ih upa hmuah hmuah cu an thiat thluh ih tha zet le mawi zet in a thar an sak thluh.Aizawl ih Canmari biakin pi khi Mizoram ka thlen pek 1976 ah a thar an luah pek a si.Cucu Mzioram ih ka um lai kum 2000 hrawng ah khan an thiat ih a thar an sak leh mi hman an lauh leh zo.Canmari biak inn cu thuah 3 lai in an sak tha ih a hnuai bik,lamzin zawn cu dawr te te ah an tuah ih mi an san tir ih sum lut cu kohhran in a co.Cule cu vek tho tho in keimah khal kohhran member ih ka rak tel nak Electric veng biakinn pi khal kum 20 hnu ah Aizawl ih ka um lai ah an thiat ih tha zet in a thar an sak leh.Mission veng ih biak inn tla cu tui a neta bik hi kum 100 sung ih a vawi 4 nak a si hmang ih hi khal hi thauh tampi in an sak a si.\nTu Falaam Baptist biak inn ah kan feh kei.Hi biakiin hi thla zuk lawng ah ka hmu ih a mawi zet.Cule hi hi kan Falam timawi tu pakhat a si fawn..Kan nih cun Mizo pawl vek in sum kan neih lo ding ruang ah a thar ih sak ding cu ka rel ngam lo,A si nan kan tuah that cu a tul ding.A tlun khuh a canphuai thleng sawhcu a tul kan ti thluh ko ding.\nCule tui ruahnak ka pekawk duh mi cu,Pu Kiamsi le Pu No Zam tei inn lam in Biakinn ah hmaisa ah lamzin pi feet 6 tal in kan kauh ding ih.Tu khalah cang cim thei nawn lo ding in tha zet in an dawl ko.Khami pawl kha feet 6 ih lamzin kan kauh nak ah kan thiat ding ih,cui hnu ah,hmun feet 3 lai a um hrih ka ring ih cu cu pavement (dawhsan )ah kan tuah ding.Hihi steel rod leh cement concrete kan hman cun kan tuah thei ding.Cui hnu ah Biakin hnuai ah kua kan verh ding ih,cu cu feet 12 hrawng maw a si ding.A thuk lam feet 12,a sau lam cu ziang zat si ding ti ka thei lo.Cumi pawl cu dawrt khan ah kan tuah ding ih,inn luah man cu kohhran in a co ding.Cule himi kan lai kuat mi hi a tlun biak inn lam ah ziang tluk in a sang ding ti ka thei lo.Feet 30 a sang a si le thuah 3 inn ah kan sak ding ,ih feet 24 a si ah cun thuah hnih lawng a si mai ding.Himi sak sung ah cun Biakinn sung area ih then li then khat hrawng cu thla 4 lai cu milai to nak a theih lo ke.Sak theih cun lamzin le kau deuh si,biakinn hrang ah room tam zet kan nei ding ih income tla kan nei ding.Cui tlun ah hall pakhat tla a um thei ding.\nCule Biakinn varendah lam khal kan theih tawk in kan kauh ding ih,puai ni leh khawm tam ni ah mi tam an khawm thei nak ding in.Himi biakinn compound ih tel ah a cang kei,biakiin ih a neih thei hrih lo mi zin tlun ih inn khal a cozah hnen ah dil suah kan kan tum ding ih,kohhran in a cozah hrang ah hmundang ah inn tha zet pakhat kan sak sak ke.Hi inn tha kan sak mi cu pastor quarter ah maw kan hmang ding.


KA RAM UMDAN - Pu No Than Kap - Chinland Today Media\nKA RAM UMDAN – Pu No Than Kap\nKA RAM UMDAN\nBy- Pu No Than Kap\n2010 November Election ah Party din in, hrilawknak ih telve kan tum laiah ramsung le ramleng Chin mipi hnenin thusutnak phunphun a suak. Cutin, “Ziangruangah Election ah telve kan tum” timi ka rak ngan dah. Hi thu thotho hi Hakha unau lam khalin vei thum lai in sut ih hrilawknak ih lut ve ka duhnak san cu, “Thlengawknak hmuh ka duh tuk ruangah le cui thlengawknak ah keimah rori telve ka duh ruangah a si (Because of my burning desire to see change and to take part in that process)” tiin ka sim hai. Chinlandguardian ah Mirang in an suah hngehnge. A siartu khal nan um ko ding.\nKhalai ih sim rero mi zum thei loin, “hrilawknak a um taktak lo ding, ralkappawl zum ngam ding an si lo, bumawknak men a si, thuneihnak khal hril mi hnenah an pe lamlam lo ding, tvk” in a phunphun in kan upa tampi le kan MP hlun pawl tiangin an hmuhdan an simsuak ve. Zum thei lonak ruangah ramsung ih MP cuhtu ding kan hawl tik khalah kan harsat phah zet.\nTui ni ah ziang a ra thleng taktak ti cu kan mit in hmuh theih a si. Khatlamah, thlengawknak cu saduhthah a si hrih lo.\nRak ruah ban loin Danhrampi (constitution) duh lo ruangih 2010 hrilawknak ih tel duh lo, party registration khal tuah duh lo NLD khalin, tu ahcun register tuah in by-election khalah telve a tum thlang. NLD hin 2015 hrilawknak ah nehnak co a tum ti cu zapi theih a si. Cutin kan rampi ah Saicangpi dang pakhat a suak thlang!\nPi Suh (ASK) ih politics leh dan khal, kan dung kum kul lai hnakin, a fimthiam, a takih thil umtudan a hmu thiam, can remcang a hmuh mi pohpoh a kai fuh thiam. Thimnakah, rampi pakhat ah thukhat kengin hngetkhoh zet ih ding Army (ralkap), asilole Labours Union, tivek hmanthiam ih lungawiter thiam lo a si le, zovek hotu hrang khalah thuneihnak neih rei a theih ti a zirsuak. Curuangah, 1990 laiih “ralkap hotupawl cu mipi duh dan in an thu ?hensak a si ding” tivek sim nawn loin, tu ahcun “ralkappawl khal ram duhdawtu an si, kan ?uan tlang thei lonak ding san a um lo” tiin a sim thiam thlang. Election Commission Chairman Tin Aye (ralbawi hlun) rori in, 1990 ih ralkap in thuneihnak NLD hnenih kan pek lonak cu in kaih ih in thah thluh kan phang rori a si ko, tiin a sim. Pi ASK hi tuvek tlukin 1990 laiah rak fimthiam zo sehla aw! ka ti rero theu.\nMipi tam sawnin, tunaite ihsin ziangah tui kan Cozah in Tlangparmi ralthuam kai pawl thawn biakawknak neiin, Naypidaw ah 2nd Pinlung Conference hnakih nasa kan nei ding ti tiangin an sim, ti mi hi kan ruat cio ka zum. A san dangdang lakah, a fiang zet mi pakhat cu, kum 60 leng lo ramsung buainak reh tertu le kumkhaw daih remnak le daihnak thlentu si duh ruangah a si. Himi remnak le daihnak thlentu cu ralkap lole SPDC an si ahcun, tu hlan sung hmuah leitlun le ram mipi ih hmuhsualnak cu a rehter thei thluh lo hmanah, nasaten a rehter thei ding ti ruah ban a si. Culawng a silo, remnak le daihnak thlentu cu 2015 election khalah mipi in an hnawng lo ding ti rel theih a si. Hithu ah, Pi ASK lamin, 2nd Pinlung Conference neih a ?ul thu a rak ausuahpi hmaisak fawn tikah, zo sawn hmaisa deuh kan si ding ti ih zuamawk cu fim thlak zet a si. Rampi kumkhaw ?hatnak hawlin Saicangpi pahnih, NLD le SPDC in, tlan zuamawknak thianghlim an thawk thlang a si bik.\nSPDC hotu hlun ralbawi pakhat cun, 2010 election lai ah kannih cu 80% cak dingin kan ruahman cia, asinan 2015 election ah cuvek a um nawn lo ding, tiin a sim tlunah, Election Commission Chairman thar khal in, zalen zet “free and fair” election neih a si ding thu a simbet ruangah, 2015 lam pan ih Saicangpi pahnih tlanzuamawknak cu zoh nuam ngaingai a si ding. Tlanzuamawknak zoh nuamter sinsintu ah “Lairam Secang” a telve ding maw ti cu, Lairam tlangsang ah Saicangpi an kaiso veve ding maw, ti mi parah a ?humaw ding. CPP EC member Pu Manga cun, Laitlang ah Secang tlukin Saicangpi an vak sukso thei zik lo! tiin a hmuh dan a sim.\nNTK (peh lai ding).


June 30, Zaanlei Nai 4 Hrawng Ah Kachin Ralkap KIA In Ralhrang Kuttang Riantuan Palik 3 An Tlaih Hna I – Buanchukcho\nKachin ramkulh Phakan zin , Kat Hmaw khua in peng 2 hrawng hla Taha Nyi Naung kiang Makaw La Yang ah kachin ralkap KIA cun ralkap kuthnuai ih hnatuan palik 3 an kai. June 30, zanlam nazi 4 hrawngah phakan lam feh mawtaw pakhat cu Kachin ralkap KIA in an rak cekih a sungah mipi menmen vek thuamhnaw hruh in palik 3 an to cu KIA in an kai ih an hruai cih. Kaihmi palik 3 hnenah meithal zun 3 le kut tuah bomb khal an kai tel.\nKIA in palik 3 an kaih thu cu ralkap lamin an theih veten KIA umnak hmun cu tuizing zinglam ah ralthuam picang hmangin vei 4 a kap zo. Asinan, phakan zin tluan ahcun doawk thawm kan thei hrih lo tiah khuami pawl hnenin theih a si. Crd: Vapual Auaw\nAn Mah Le An mah Hmanh An I Hmu Thiam Ti Lo An I That Thluahmah Cang Hih, An Chung Khuachia A Cawl Chin Cang Rua Hih


MALAYSIA MH370 HAWLTU LONGPI HLO – Times Of Chinland\nMALAYSIA MH370 HAWLTU LONGPI HLO\nFebruary 6, 2018 admin1 G K 0\nSeabed Constructor timi Longpi pakhat cu 2014 kum ih a hlo mi MH370 Malaysia vanzam hlo a hawl laiah amah khal mangbang thlak zetin a hlo tiah theih a si.Hi vanzam a hawlnak ni 10nak January ni 31 ni ah Longpi ih umnak theih theinak cet cu sia in a hlo mi a si.\nJanuary ni 2 ihsin Vanzam hlo MH 370 hawl dingih poksuaktu Texas thil hlo hawltu Company Oncean Infinity neih mi a si ih Vanzam a hmuhsuak lo khalle a man pek tullo ih hawl dingih poksuak a si.Hi Longpi cun Vanzam taksa thenkhat ti sungih a um mi aw ihsin zawt ih hawlnak cet thawn hawl ding an si.Hi Company cun ni (90) sungih a hmuhsuah ahcun Malaysia cun US$ 55 Millions an pe ding a si.\nTuhlan ahcun Malaysia,Australia,China Company pawl cun US$ 200 Millions cem in an rak hawlzo nan an hmu lo.Tui a hawltu cun MH370 ih vanzam Oil a cemnak ding hmun hrawng KM 120 kulh sung lawng a hawl mi a si.Tuhlan ih an rak hawlnak India tipi thuanthum ah vei 3 rori Vanzam taksa kek cu an rak hmuzo.Cuti a rak hawltu Longpi pawl khal hlo lo dingin an rak Control thei.\nOnline hmangtu mi pakhat cun hi Saebed Longpi hi MH370 a hmusuak a si thei ih Cozah in sumpai an pek hlan sung a umnak a thup khal a si thei tiah a sim.Seabed Longpi cun February ni 8 ah ei/in le Oil pawl la dingin Austrlia tipi kap ih Freemantle pan ding a sinan kan dung sunday ihsin hi Longpi ih AIS a onsal tikah Perth lam pan ih an hmuh thu theih a si.Longpi ihsin thuhla zianghman theih a si lonan tuvek ih a hoilam a dannak cun a umnak kel ih a duh mi a hmu lo ruangah hmundang a hawlsal si ko ding tiah Journalist Jeff Wise cun a zumdan a sim.\nNAUHAK RUTU KAI\nSINGAPORE AH VANZAM CANGSUAL


Institute of Chin Affairs (ICA) meeting USA ah tuah ding - Chinland Today Media\nInstitute of Chin Affairs (ICA) meeting USA ah tuah ding\nJuly 15, 2015 1:47 pm·0 comments\nICA din tum ta..\n– Van Tuah Piang\nInstitute of Chin Affairs (ICA) cun 2012 kum ihsin thok in ramsung ramleng ah miphun le khua le ram hrang kum thum sung hnatuannak a neih rero hnu ah tu a ra dingmi July 17 ihsin 19 tiang USA ah meeting tuahnak nei dingin tumtahnak a nei.\nKum 2012 hnu ah ICA hmin in avoikhatnak tonkhawmnak ding a si mi hi meeting cu USA ih Indianapolis ah tuah ding a si ih Europe, USA, Canada le Kawlram lam ihsin palai pawl siseh, USA ih Chin Pawlpi, kawhhran le pawlkom dangdang ihsin hotu le palai pawl khal siseh an tel thei ding tin thu don a si.\nKawlram pi hi zalennak lamzin par ah a feh vivo ih, hivek caan ah ICA hin ziangti zawngin Laimi le Lairam hrangah thuk sin le kau sin in hna kan tuan thei dingih hma kan la thei ding ti pawl hi hi meeting ah relkhawm ding a si.\nHimi hlei ah, Laimi pawl karlak ih tuihlan thilcangmi pawl thlirsalnak siseh, Laimi pawl lak ah remdaihnak le rualremnak (Chin national peace and reconciliation) thu ah ziangvek pawl kan tuah thei dingmi a um ti pawl siseh relkhawmnak nei ding khal a si.\nAhleice in July 18 zaan ah a liamcia caan ih Chin National Front (CNF) le Falam mi pawl karlak ih thu umdaan le hmailam kekar daan ding pawl khal fiangfai deuh le fumfe deuh ih relkhawm ding a si.\nCuruangah July 18 zaan ah tui tum meeting ih a hranten sawmmi pawl lawng si lo in himi relkhawm dingmi thulu rel le theih a duh ve tu Indianapolis ih um Falam mi zozo khal sawm a si.\nICA cun Laimi ramkhel (Chin politics) thuhla ah mipi lam ah tangin pehzom ih hna tuan vivo ding le mipi khal in thazang napin suah in tan an la cio ding ti ruahsannak a nei.\nICA hotu pawl sungah a tam sawn cu 1988 Kawlram pumhuap tlawngta cangvaihnak ih rek tel dahtu le CNF/CNA cangvaihnak khal ih rak tel dahtu pawl an si ih ram le miphun thu ah duhsaknak thawn tan a la rero tu pawl an si.\nICA hi 2012 kum, May thla ah USA ah dinsuahmi a si ih tu lai fangih hotu pawl sungah a tanglam pawl hi an tel – Salai Ni Lian, Pa Thawm Hlei Mang, Pa Hram Nei Luai, Pa Van Tuah Piang, Pa Hrang Vung Mang, Pa San Hlei Thang, Pa Thanei Luai Taithio, Salai Tuan Ling Thang, Henry Lairam Vapual le Salai Lal Ram Cuan.\nTui tum ICA meeting ih thurelkhawmnak ah tel a duh le ICA hnatuannak tam deuh theih a duh bet tu cun ICA hotu pawl sung ihsin pakhatkhat hnen ah pehtlaihnak tuah a theih ih ICA email: <chinaffairs@yahoogroups.com> khal ah thusuhnak tuah theih a si.\nInstitute of Chin Affairs (ICA)\nICA Hruaitu Upa Hrilawknak Le Thulairelnak Nei


Falam Seenpi Run Inn on-puai tuah suak – Video | Falam Online Media\nChinram san thuanthu ih Seenpi Run Inn thupi pakhat a si mi, Falam Town Hall (Falam Seenpi Run Inn) sak thar sal mi cu January 2 ah Chinram cozah bawi upa tamzet tel in tluangten onpuai an tuah suak thu theih a si.\nFalam Seenpi Run Inn onpuai cu Zinglam nazi 10 hrawng ah Pastor Thawng Awi thlacamnak thawn an ṭan thok ih ramkulh Chief Minister Salai Lian Luai in Town Hall thuanthu tawi le thucah simnak a nei.\nChinram siipin bawi U Soe Htet khal in lungawithu le thucah tawi simnak a nei hnu ah CM Salai Lian Luai hohanak in Falam Seenpi Run Inn cu hricepcat in onnak an nei a si.\nTualsungum rinsantlak upa pakhat cun “Zing ihsin kan cangvai thok ih kan phurtuk takah bang` khal kan thei lo. Zinglam nazi 10 luan hrawng ah Chinram upa bawi ṭhenkhat, Siipin ṭuanvonei ṭhenkhat le Khua nu/pa upa ṭhenkhat telin Falam Seenpi Run Inn cu onpuai tuahsuak a si” tiah a ti.\nFalam Seenpi Run Inn thar cu Dr. Run Bik tawlrelmi India Embassy bomnak le Kum 2019-2020 Chinram cozah budget belhkhawm in Aroma Rose company in a sak suak mi a si.\nDot 3 in saksuak a si mi Falam Seenpi Run Inn cu tluntabik ah Seenpi Hall, a sangtu ah Siipin zung le leirual ah mawṭaw retnak le zungpawng tlannak tiah saksuak a si ih 100x72x34 pee sau,kau,sang in a sak nak ah Kyat taan 850 an cemliam a si.\n← 2021 : Khawi ram in Kumthar an hmang hmaisabik ih zo a netabik?\nMyanmar ram ih Covid 19 vaccine hmanthokding tikcu an phuang →


Chinmi kan fimvar a cu tuk thlang, zoin in siatsuah? – Buannel News\nKan ram in lawng rerotu, kan biaknak hmuhsuam ih siatbal rerotu, kan calai hlawnhloh tum rerotu, an cithlah kan Chin lakih umter hnuah hnam khat le hnam khat, peng khat le pengkhat doaw rero dingih in tuah rerotu, hnam rethei le mualpho si ding ih in tuah rerotu hnamdang mi cu zo an si? Annih cu leitlun pumpi hmanah sualral lam ih hminthang an siih kan tawng cun “Kawl” kan ti mi phunhnam an si.\nMi hrekkhat in ramthu (politics) le sakhuanak (religion) hi lei le van vekih hla-aw le dangaw verver dingah an ruatih ram thu relnakih sakhua thu vun telh asile an theithiam theu lo. Hipawl cun, ram hrangih hnatuantu cu Pathian thu khal a sim ih sim lole a rel ih rel lo dingah an ret. Cun, Pathian hnatuantu khalin ramthu cu a rel ih rel lo dingah an ret fawn. Taktak ah cun, Pathian ih a sersiam mi RAM le MINUNG hnatuan (politics) cu a sersiamtu Pathian hrangih tuan tluk a si.\nMit ih hmuh theih sersiam mi ram le minung hrang hnatuannak cang thiam lotu cun mit ih hmuh thei lo sersiamtu Pathian hrangah zianghman a tuan thiam taktak lo ding. Hiruangah, Pathian hnakin a sersiammi ram le minung pawl hi an thupi deuh, a duh khal duhdawt deuh ding an si, ti nak a si lo.\nMinung kan si sungah umnak ding leiram kan tul ih cui minung le leiram cu a dangdang tei um in thenhranaw thei kan si lo. Kan thih hnu hmanah leivut ih tuah mikan si bang in leilung lala ih kir ding kan si. Minung in Pathian kan mamawh ringring vekin leiram khal kan mamawh ve.\nCuruangah, minung, ram le Pathian hi ziangtizawng hman in zawmawknak a neih ih nei lo phun in feh pi ding a si lo. Minung pakhat ka si hnuah, sersiam tu Pathian le ka umnak ram tlunah ziangvek mawhphurhnak ka nei ti hi theih tum ding a si sawn.\nAhmaisain kohhran lole pawlpi pakhat dinhmun in ramthu (politics) ih hnawihnihawk hi Bible ih in zirhdan vek a si lo. Thimnakah, kohhran pakhat in a sungtelpawl cu ramhruaitupawl hrilawknak ah cu mi kha mi nan bawm ding ti’n fawrhnak a neih asile hihi a dik lo mi a si. Kohhran dinhmun pakhat in mawhphurhnak tumbik a neih mi cu rundamnak thuthangtha phuansuah a si.\nZiangtiklai khalah kohhran cu leitlun politics thawn cawhpawlh loin a hranten a um ringring a tul. Asinan, ram le hnam damnak dingah a thatnak ruatin kohhran cun Pathian hnenah thacamnak in a thlen rinring a tul. Ramhruaitupawl hrang khalah thlacamnak a neih ringring a tul.\nA pahnihnakah, Pathian zumtu mi pakhat cun Khrifa pakhat a sinak dinhmunin politics ah a hnawihnihaw in a tel thei ih hihi Bible zirhdan thawn kalhaw mi a si lo. Asinan, hi politics ih a telnak, lole ramhna a tuannak cu a umnak kohhran aiawhin a si lo a tul. A umnak ram ih ram ninung pakhat a sinak le zumnak ruangih Khrifa a sinak dinhmun in politics ah a tel a thiangih a umnak kohhran hmin in politics ah a tel a thiang lo.\nCun, Krifa pakhat cu Pathian rawngbawl dingin kohhran ih hriakthih le nemhngeh (ordained) zo mi asiahcun politics ih a tel le cangvaihnak a neih a thiang nawn lo, ziangahtile anih cu kohhran sungtelpawl, lole, zumtu berampawl cawm dingih Pathian hminih nemhngeh mi a si. Hipawl cu Pastor le Reverend etc. kan ti mi an si ih annih cu rinum zetin Kohhran (zumtupawl) cawmtu ding le zohtu ding an si.\nNgapih Lei Hngilh ruangah Rualvah hnih thukam elaw in an thataw


Sirawk A Tthathnem Lai ah - Chinland Today Media\nNovember 10, 2016 7:17 am·0 comments\nKhami ni kha Mawite le Thangpi ih neihawknak kumcam (anniversary) a si. A neihawknak kum malte a rei hnu cun thil umdan an thleng aw vivo. Vei khat lai can ih, pakhat le pakhat tthentthek aw thei lo, pakhat um lo can ih a dang pakhat um thiam lo veve kha, tu ahcun an to aw deuh ringring.\nThil tenau tete khal ah an to aw. An nupa nun ih thil rung thleng mi cu an duh lo veve. Asinan an danglamter thei fawn lo.\nMawite cun a pasal Thangpi in tuini hi an neihawknak kumcam a si ti a mang lai pei maw tiah a rak hngak.\nSangka ih keleng a on vete’n sangka lam ah a va tlan. Cu thluh ah hni siamsi phah in an pa cu pangpar tom khat thawn a rak hmuak. An pahnih in an hlim zet. To aw nawn lo ding in thu an botcat. Cu thluh ah laamnak hmun lam ih va nuam aw ve ding in tim an tuah.\nAn tim an tuah lai ahcun an ihkhun ih phone a rung on. Mawite in phone cu a va kai. Cutikah khatlam ihsin mipa pakhat in, “Hello, palik zung ihsin ka si. Himi hi Tluang Van Thang tei’ inn phone a si maw?” tiah a run sut.\nMawite cun, “Aw, si e,” tiah a sawn.\nMipa cun, “Poi ka ti zet. Mawttaw cangsualnak a um ih pacang pakhat a thi. Himi number hi a paisabawm sung ihta kan ngah mi a si. Zangfahte’n hitawk ah ra in amah a si le si lo in ra simfiang thei pei maw?” a run ti.\nMawite cun thinthir zet in, “Asinan ka pasal cu ka hnenah a um si!” tiah a sawn sal.\nAsinan mipa cun, “Poi ka ti zet. Asinan buss ihsi a ttum zawng ah mawttaw in a pah ngah mi a si,” a ti thotho.\nMawite cu a thinlung a buai thluh zik. “Ziangtin hivek a cang thei?” tiah a ruat.\nThih hnu ah an duhdawt mi pawl an thlarau ih va tong ttheutu pawl ih thuanthu a rak siar dah ttheu. Cutikah a thin a phang sinsin. Ningttih thlaphang zet in an inn pindan dangdang ah a pasal cu a va hawl. Asinan a hmu lo.\nCutikah amahte’n, “A rak dik a si hi! Kumkhua in i tansan zo. Maw Pathian, kan tawhawknak pawl lakih pakhat te phiat hlo sal thei ding in thih hman ka ngam. Tu ahcun kumkhua in ka hlawhsam lanta thlang,” ti phah in a thin a nat tuk ruangah zial ah a tlu.\nVei le khat ah bual-inn sung ihsin thawmvang a um ruihro ih sangka a ra ong aw. Cu thluh ah Thangpi a ra suak ih, “Duat, tuini ah ka paisabawm ka thlau ti ka lo sim hngilh,” a run ti.